open-index/open-wikipedia-markdown huggingface dataset:
החזית הדתית המאוחדת

**החזית הדתית המאוחדת** הייתה רשימה מאוחדת למפלגות המזרחי, הפועל המזרחי, אגודת ישראל, פועלי אגודת ישראל והאיחוד הדתי הבלתי-מפלגתי, שהתמודדה בבחירות לכנסת הראשונה וזכתה ב-16 מנדטים. הייתה זו הפעם היחידה בתולדות המדינה בה היו מאוחדות כל המפלגות הדתיות והחרדיות בכנסת כרשימה אחת.

הסיעה הייתה חברה בקואליציה בשתי הממשלות שכיהנו באותה כנסת (ממשלת ישראל הראשונה וממשלת ישראל השנייה). בשתי הממשלות כיהנו מטעם הסיעה שלושה שרים - הרב יצחק מאיר לוין (אגודת ישראל), הרב יהודה לייב פישמן מימון (המזרחי) וחיים משה שפירא (הפועל המזרחי).

לקראת הבחירות לכנסת השנייה נוהלו מגעים להמשך הריצה המשותפת, אולם אלו לא צלחו. לקראת הבחירות לכנסת השלישית עלו קריאות לחזית דתית מאוחדת מגורמים שונים. בין התומכים היו רבי שלמה חיים פרידמן והרב יהודה לייב פישמן מימון. לעומת זאת, סיעת למפנה של הפועל המזרחי התנגדה לכך. בעיתונות נטען שאגודת ישראל הייתה מעוניינת בחזית דתית כאמתלה לשוב להשתתף בקואליציה. אנשי המפד"ל דרשו חזית מהותית, שתכלול התחייבות של אגודת ישראל לכפיפות לרבנות הראשית, בעוד אנשי אגודת ישראל הסכימו אך ורק לחזית טכנית. בהמשך המגעים הושגה פשרה על ועדה משותפת של נציגים של הרבנות הראשית ומועצת גדולי התורה שתנחה את החזית הדתית, ובלילה האחרון לפני הגשת הרשימות היה נראה שהושג הסכם. אולם, לבסוף הקמת החזית נכשלה בגלל התנגדות למפנה, ודרישת אגודת ישראל לצמצום הייצוג של הפועל המזרחי אם למפנה רצה בנפרד.

גם לפני הבחירות לכנסת הרביעית נוהלו מגעים לאיחוד, אך בלחצו של הרב יצחק זאב הלוי סולובייצ'יק, "הרב מבריסק", המפלגות החרדיות לבסוף ביטלו את הרעיון, וזאת בתמורה למכתב תמיכה ממנו להצבעה בבחירות.

הצעות להקים חזית משותפת נמשכו גם בשנות ה-60, במיוחד לאור הקמת גח"ל והמערך.

החזית פעלה גם בעיריות, ובבחירות לעיריית ירושלים בשנת 1950 רצו המפלגות יחד. רשימת פאג"י, הקנאית יחסית לאגודת ישראל, רצה בנפרד והשיגה מקום אחד בעירייה.

## נציגי הרשימה בכנסת

## ראו גם
*רשימת הפועלת והאשה הדתית

## קישורים חיצוניים
* 
* 

## הערות שוליים

קטגוריה:יהדות אורתודוקסית בישראל
קטגוריה:סיעות בכנסת
קטגוריה:סיעות החברות בממשלת ישראל ה-1
קטגוריה:סיעות החברות בממשלת ישראל ה-2
קטגוריה:מפלגות שהוקמו ב-1949
קטגוריה:הפועל המזרחי
קטגוריה:תנועת המזרחי
שולמית רן

**שולמית רן** (נולדה ב-21 באוקטובר 1949) היא מלחינה ישראלית-אמריקאית.

## ביוגרפיה
רן (רנד) למדה נגינה בפסנתר אצל מרים בוסקוביץ' ואמה גורוכוב והלחנה אצל פאול בן-חיים ואלכסנדר אוריה בוסקוביץ'. כילדה בת 11 ניגנה בקונצרט יצירות שחיברה לפסנתר ואת הסונאטה לשני חלילים שחיברה בגיל 12 ניגנו חנוך ושרונה תל-אורן. כשהייתה בת 14 ביצעו תזמורת קול ישראל והתזמורת הסימפונית חיפה את יצירתה "מוזיקה לחליל, קרן וכלי קשת". בשנת 1961 עברה לניו יורק והמשיכה את לימודיה בבית ספר מאנס למוזיקה. בשנת 1963 ניגנה עם הפילהרמונית של ניו יורק בניצוחו של ליאונרד ברנשטיין "קפריצ'ו לפסנתר ותזמורת" שחיברה, יצירה שהשפעת ג'ורג' גרשווין ניכרת בה. בהמשך השתלמה בטנגלווד אצל אהרן קופלנד ולוקס פוס.

בשנת 1991 חיברה סימפוניה, שזיכתה אותה בפרס פוליצר למוזיקה. היא חברה ותיקה בסגל המורים של אוניברסיטת שיקגו וכיהנה כמלחינת הבית הן בתזמורת שיקגו והן באופרה הלירית של שיקגו. לאחרונה כתבה קונצ'רטו לכינור (2003) לכנר הישראלי איתי שפירא.

מבקרים רבים עמדו על השילוב בין כוח גולמי למבנה קלאסי ביצירה של רן. רן כתבה, שהיא רואה במלחין התקופה הקלאסית לודוויג ואן בטהובן את ה"אליל" שלה בתחום הקומפוזיציה, ויצירתה משלבת נטייה להגיון מבני נוקשה עם זן יחיד במינו של "אטונליות חופשית".

## יצירות נבחרות
### לתזמורת
* קונצ'רטו לתזמורת (1986)
* סימפוניה (1990)
* קונצ'רטו לקלרינט "ההצגה נמשכת" (2007)

### יצירות סולו
* לקלרינט, פסנתר, צ'לו, עוגב, חליל (מ-1971 ואילך)

### [[מוזיקה קאמרית]]
* סדרת "קונצ'רטו דא-קאמרה (1985–2004) לחמישיית כלי נשיפה; לקלרינט עם רביעיית כלי קשת ופסנתר; לאנסמבל.
* "מיראז'" לחמישה כלים (1990)
* "שיר ומחול" לסקסופון וכלי הקשה (2007)

### אופרה
* "בין שני עולמות", (הדיבוק) (1997)

## קישורים חיצוניים
* 

* 
* קונצ'רטו לכינור ותזמורת, הקלטת ה-BBC
* Shulamit Ran's "Verticals" premieres, Jewish Women's Archive
* 
* 
* 
* 
* הרצאה של ד"ר רונית סתר על חיה צ'רנובין, שולמית רן ובטי אוליברו בספריית הקונגרס, 3.6.2012 (אנגלית)
* שולמית רן בדף על Israeli Art Music (עורכת: רונית סתר) באתר Oxford Bibliographies (אנגלית)
* 

## הערות שוליים

קטגוריה:סגל אוניברסיטת שיקגו
קטגוריה:מוזיקאים יהודים
קטגוריה:מלחינות ישראליות במוזיקה הקלאסית
קטגוריה:מלחינים ישראלים במוזיקה הקלאסית
קטגוריה:מלחינות יהודיות אמריקאיות
קטגוריה:מלחינים יהודים אמריקאים
קטגוריה:ילדי פלא במוזיקה קלאסית
קטגוריה:מלחינות ישראליות
קטגוריה:מלחינים ישראלים
קטגוריה:זוכי פרס פוליצר: מוזיקה
קטגוריה:ישראלים זוכי פרסים בין-לאומיים
קטגוריה:ישראליות זוכות פרסים בין-לאומיים
קטגוריה:זוכות פרס פוליצר
קטגוריה:מלחינות אמריקאיות במאה ה-20
קטגוריה:מלחינות אמריקאיות במאה ה-21
קטגוריה:ישראלים זוכי פרס פוליצר
קטגוריה:ישראליות שנולדו ב-1949
קטגוריה:ישראלים שנולדו ב-1949
אורתוקלז

__NOTOC__

**אורתוקלז** (באנגלית: **Orthoclase**, מיוונית "שבירה ישרה" בשל הזווית בין מישורי הפצילות) הוא מינרל השייך למשפחה של מינרלים בקבוצת הפלדספטים (פצלות השדה) המכילים אשלגן. האורתוקלז נמנה בין המינרלים החשובים ביותר שמהם בנויים סלעי היסוד.

## פצלת שדה אשלגנית
קבוצת פצלות השדה שהאורתוקלז הוא חלק ממנה מכילה מינרלים טקטוסיליקטים - סיליקטים במבנה מרחבי. כמו הקוורץ, בנויים מינרלים אלה מארבעה ארבעונים, אלא שבעוד שבקוורץ כל הארבעונים בנויים מ־SiO4, בפצלת השדה מחליף אטום אלומיניום את אטום הצורן באחד הארבעונים. משום שהצורן הוא ארבע־ערכי בעוד שהאלומיניום הוא שלוש־ערכי נדרש פיצוי חשמלי. באורתוקלז הפיצוי החשמלי בא בצורת קטיון אשלגן.

קיימים בטבע שלושה פולימורפים (סוגים בעלי הרכב כימי זהה, אך בעלי מבנה שונה) של פצלות השדה המכילים אשלגן: **אורתוקלז**, סנידין ומיקרוקלין. לכולם אותה נוסחת מבנה כימי: KAlSi3O8, והם מכונים באנגלית בשם הכללי K-Spar (הסימון הכימי לאשלגן וקיצור המילה האנגלית לפצלת השדה Feldspar). האבחנה בין הפולימורפים בלי מכשור מעבדה, כדוגמת סריקה באמצעות קרני רנטגן, אינה פשוטה. המיקרוקלין יכול להופיע לעיתים בגוון ירוק (מינרל המכונה אמאזוניט) ולעיתים מופיעה בו תופעה של גבישים תאומים בצורת לוחיות מקבילות, אבל האמצעי המזהה הכמעט יחיד הוא המסלע בו מוצאים את המינרל. מכיוון שכל אחד מהסוגים מתגבש בטמפרטורה אחרת הסלע שייווצר יהיה שונה. הסנידין מתגבש בחום גבוה של מעל ל-900°C, ולכן מופיע בסלעים שנוצרו תוך כדי התקררות מהירה, בעיקר בסלעים וולקניים פלסיים כדוגמת אובסידיאן, ריוליט וטרכיט. האורתוקלז מתגבש בחום שבין 900°C ל-500°C, ומופיע בסלעים שהתקררו לאט יותר כדוגמת גרניט וסיאניט. המיקרוקלין מתגבש בטמפרטורות של כ-400°C ומטה ומופיע בסלעים שהתקררו לאט כמו גרניט סיאניט ובפגמטיטים.

משום שהסנידין מתגבש בטמפרטורות גבוהות, קיימת רמת אי סדר גבוהה בצורת הסידור של אטומי הצורן והאלומיניום, והתוצאה - התגבשות במערכת גבישית המונוקלינית. רמת הסדר עולה באורתוקלז, המתגבש אף הוא במערכת הגבישית המונו קלינית. ברמת הטמפרטורות הנמוכות מתגבש סוג מיוחד של אורתוקלז הקרוי אדולריה שהמבנה שלו מסודר יותר. המיקרוקלין, המתגבש בטמפרטורות הנמוכות אף יותר, ולכן רמת הסדר בו היא הגבוהה ביותר, מתגבש במבנה הטריקליני שהוא בעל הסימטריה הנמוכה יותר.

## תפוצה ושימוש
בישראל ניתן למצוא אורתוקלז בסלעי הגרניט של אזור אילת.

באורתוקלז נעשה שימוש בתעשיית החרסינה וכרכיב באבקת ליטוש.

אדולריה, סוג מיוחד של אורתוקלז, מפגין תופעה אופטית מיוחדת של ברק בגוונים שונים בשל תכלילים של פצלות שדה שונות. אבן מסוג זה (בייחוד בגוון כחלחל) מכונה אבן ירח, מבוקשת כאבן חן, ונעשה בה שימוש בתעשיית התכשיטים. בארצות הברית, באוסטרליה ובתאילנד אבן ירח היא אבן ההולדת התחליפית של חודש יוני.

## קישורים חיצוניים

* אורתוקלז באתר webmineral
* 
## הערות שוליים

קטגוריה:פצלות השדה
קטגוריה:טקטוסיליקטים
קטגוריה:מינרלים סיליקטיים
קטגוריה:מינרלים יוצרי סלעים
קטגוריה:מינרלים
שימוש חורג (תכנון ובנייה)

במסגרת הסדרתם של תכנון ובנייה בישראל, **שימוש חורג** הוא שימוש שחורג מהשימוש בקרקע או בבניין והשימוש בו הוא לא למטרה שהוגדרה לו בתוכנית בניין עיר. מי שרשאי לאשר את השימוש החורג היא הוועדה מקומית לתכנון ובנייה.

## שימוש חורג מתוכנית בניין עיר
לדוגמה אזור המוגדר בתוכנית בניין עיר כאזור חקלאי ובעל הקרקע מעוניין להקים שם אזור מסחר.
*שימוש חורג מתוכנית בניין עיר יכול להתקיים בשני מצבים:
#קיימת תוכנית בניין עיר ובעל הנכס מבקש להתיר את שימושו של מבנה שלפי תוכנית בניין עיר לא יכול להתקיים באותו אזור.
#באזור שבו תוכנית בניין עיר שונתה והמבנה שהיה חוקי הפך להיות בלתי חוקי. הוועדה מקומית לתכנון ובנייה רשאית להמליץ על תקופה שבה עדיין מותר להמשיך ולהשתמש בבניינים או בקרקעות.

## שימוש חורג מהיתר
מבנה שהוא השימוש החורג תואם את הוראות תוכנית בניין עיר לדוגמה דירת מגורים באזור שמוגדר למגורים ובעל הדירה מעוניין לשנות את יעודה של הדירה למשרד.

## משך הזמן להתרת שימוש חורג
*היתר לשימוש חורג מתוכנית ניתן לתקופה מוגבלת מראש
*היתר לשימוש חורג מהיתר אינו חייב להיות מוגבל בזמן

## קישורים חיצוניים
* חוק התכנון והבנייה, סעיפים נבחרים בלבד
* תקנות התכנון והבניה- Architecture.org.il
* שימוש חורג, הקלות וסטיה מתוכנית, באתר מינהל התכנון, 23 במרץ 2023
* שימוש חורג לאירוח ובריכה ללא היתר: 30 אלף שקל קנס, באתר דין - עורכי דין ומידע משפטי בישראל, 5 בדצמבר 2015
* 

קטגוריה:ישראל: תכנון ובנייה
איתי שפירא

**איתי שפירא** (נולד ב-18 בדצמבר 1972) הוא כנר ומלחין ישראלי - אמריקאי, תלמידה של המורה אילונה פהר. המשיך את לימודיו בבית הספר למוזיקה ג'וליארד בניו יורק, אצל דורותי דיליי ורוברט מאן.

שפירא, זוכה פרס קלרמונט, ייסד עם עמיתו, הכנר חגי שחם, את **קרן אילונה פהר**, שמטרתה לטפח ולקדם כנרים ישראלים צעירים. שפירא מנהל התוכניות הקלאסיות של **הפקות בייסייד**, חברה המפיקה קונצרטים ואירועים מיוחדים. נוסף להופעותיו כסולן עם תזמורות וברסיטלים וכנגן בהרכבי מוזיקה קאמרית, הוא עתיד להציג סדרה יחד עם גלן רובן ב**מרכז האמנויות מאונטיין לורל**.

המלחינה הישראלית-אמריקאית שולמית רן הקדישה לאיתי שפירא קונצ'רטו לכינור, שאותו ניגן בשנת 2003.

איתי שפירא מנגן בכינור גואדניני שנבנה בשנת 1745.

## קישורים חיצוניים
* 

קטגוריה:מוזיקאים ישראלים
קטגוריה:מוזיקאים יהודים אמריקאים
קטגוריה:כנרים ישראלים
קטגוריה:כנרים יהודים אמריקאים
קטגוריה:תלמידי אילונה פהר
קטגוריה:ישראלים שנולדו ב-1972
חדירה אסורה

בישראל, **חדירה אסורה** היא עבירת מין המוגדרת ב. הגדרתה של עבירה זו שונתה בתיקון לחוק העונשין מאפריל 2025.

## העבירה עד 2 באפריל 2025
העבירה נקראה **בעילה אסורה בהסכמה**. "בעילה", לעניין זה, היא החדרת "איבר מאיברי הגוף או חפץ לאיבר המין של אישה". מעשה זה הוא בגדר בעילה אסורה בהסכמה כאשר נעשה בהסכמת האישה, בשני מצבים:
* לאישה מלאו 14 שנה וטרם מלאו לה 16 שנה, והיא אינה נשואה לבועל, או שלאישה מלאו 16 שנה וטרם מלאו לה 18 שנה, והבעילה הייתה תוך ניצול יחסי תלות, מרות, חינוך או השגחה, או תוך הבטחת שווא לנישואים. העונש על עבירה זו הוא חמש שנות מאסר.
* לאישה מלאו 18 שנה והבעילה נעשתה תוך ניצול מרות ביחסי עבודה או בשירות, או עקב הבטחת שווא לנישואים תוך התחזות של הבועל כפנוי למרות היותו נשוי. העונש על עבירה זו הוא שלוש שנות מאסר.

עם זאת, בעילה בהסכמה במסגרת יחסי חברות בין בני נוער איננה נחשבת לעבירה, בתנאי שהנערה היא בגיל שבין 14 ל-16, והפרש הגילאים ביניהם הוא עד 3 שנים (סעיף 353 לחוק העונשין).

כאשר לאישה טרם מלאו 14 שנה, דין בעילתה כדין אונס, הנקרא אונס סטטוטורי, גם אם נעשתה בהסכמתה (סעיף 345 לחוק העונשין).

כאשר החדירה אינה לאיבר המין של אישה, אלא החדרת איבר מאברי הגוף או חפץ לפי הטבעת של אדם (גבר או אישה) או החדרת איבר מין לפיו של אדם, המעשה נקרא מעשה סדום (סעיף 347 לחוק העונשין).

## העבירה החל מ-3 באפריל 2025
בניגוד למצב הקודם שבו עסק הסעיף רק בבבעילה, שהיא חדירה לאיבר המין של אישה, ואילו חדירה לגבר או חדירה לגופה של אישה שלא לאיבר מינה הייתה עבירה נפרדת שנקראה "מעשה סדום". בנוסח החדש ביוזמת ח״כ לימור סון הר מלך אוחדו שתי העבירות, והעבירה עוסקת בחדירה לאישה או לגבר, ולחדירה (כהגדרתה ב) משמעות רחבה מאשר לבעילה: "החדרת איבר מאיברי הגוף או חפץ לאיבר מינה של אישה או לפי הטבעת של אדם, או החדרת איבר מין לפיו של אדם".

דברי ההסבר להצעת החוק נימקו שינוי זה:
:הביטוי "מעשה סדום" נושא עימו מטען היסטורי פוגעני, ואינו תואם את היחס של החברה היום למעשים אלו. כמו כן, נפגעי עבירה חשים לא אחת שהפרדה בין העבירות פוגעת בכבודם של המתלוננים – נשים וגברים, קטינות וקטינים, כאחד. ההפרדה מבטאת יחס שונה כלפי נפגעי כל עבירה, פוגעת בהכרה בגברים כנפגעי אונס, משפיעה לרעה על גישת מערכות האכיפה כלפיהם ומעכבת את שיקומם. גם נשים שנפגעו בעבירה של מעשה סדום נפגעות מההפרדה, שכן חדירה לגופן שלא דרך איבר מינן אינה מוגדרת אינוס. כמו כן, המונח "בעילה" מבטא אנכרוניזם כלפי נשים ויחסי מין.

לפי החוק, חדירה תהא אסורה גם כאשר נעשתה בהסכמת הנחדר, בשני מצבים:
* לקטין או לקטינה מלאו 14 שנה, והחדירה הייתה תוך ניצול יחסי תלות, מרות, חינוך או השגחה, או תוך הבטחת שווא לנישואים. העונש על עבירה זו הוא חמש שנות מאסר. עם זאת,  מחריג חדירה לקטין כאשר הפרש הגילאים ביניהם לא עולה על 3 שנים, בהינתן שהקטין הסכים למעשה והנאשם לא ניצל את מעמדו.
* לאדם (אישה או גבר) מלאו 18 שנה והחדירה נעשתה תוך ניצול מרות ביחסי עבודה או בשירות, או עקב הבטחת שווא לנישואים תוך התחזות החודר לפנוי למרות היותו נשוי. העונש על עבירה זו הוא שלוש שנות מאסר.

כאשר לאדם טרם מלאו 14 שנה, דין חדירה אליו כדין אונס, גם אם נעשתה בהסכמתו.

## קישורים חיצוניים
* 

## ראו גם
* ניצול מיני
* הטרדה מינית

## הערות שוליים

קטגוריה:ישראל: עבירות מין
קטגוריה:חוק העונשין
רעש (פיזיקה)

ממוזער|250px|תמונה של פרח שיש בה רעש חזותי המפריע לעיבוד המידע
ממוזער|דוגמה לרעשי רקע קוליים מהסביבה
ממוזער|דוגמה לרעשי רקע שניתן לשמוע בקניון

בפיזיקה, **רעש** הוא תהליך אקראי הבא לידי ביטוי בפונקציה אקראית של הזמן שיכולה להיות, למשל, קצב מעבר אלקטרונים בשפופרת קתודית, קצב מעבר פוטונים דרך סיב אופטי, או המתח הנמדד על גבי נגד בטמפרטורה סופית. 

**רעש רקע** הוא תנודות אקראיות בסביבה. רעש חסר קורלציות נקרא רעש לבן וכאשר קיימות קורלציות נהוג לכנותו רעש צבעוני.

המקורות שיוצרים רעש רבים. הנפוצים שבהם, פלקטואציות תרמיות ("רעש ג'ונסון" הידוע גם בשם "רעש נייקוויסט"), בדידות נושאי מטען (רעש שוט), ופלקטואציות של מערכות בעלות שני מצבים (רעש טלגרפי או רעש \frac{1}{f}).

## השפעה של רעש על קליטת אותות
ממוזער|250px|רעש עלול לפגוע בתהליך התקשורת

בדרך כלל הרעש נחשב למטרד במערכות דינמיות. 
נהוג לחשוב על רעש רקע כגורם הפוגע ביכולת איתור האותות, בכך שהוא יוצר אפקט ממסך המפריע ליכולת העיבוד של מידע רלוונטי אודות האות.
כתוצאה מכך הוא עלול ליצור הפרעות בתקשורת.

עם זאת, במערכות לא ליניאריות מסוימות כמו מעגלים חשמליים ומערכות חישה ביולוגיות הנוכחות של רעש יכולה להעצים את היכולת לאתר אותות חלשים. תופעה זו מכונה תהודה אקראית.
היעדר מוחלט של רעש הוא לא המצב המיטבי עבור יכולת האיתור של אותות חלשים במערכות לא ליניאריות, כמו מערכת התפיסה של יצורים חיים. זאת משום שקיימת רמת רעש אידיאלית שבה יכולת הקליטה של אותות חלשים מוגברת.
בהתאם לכך לאפנון העצבי של יחס אות לרעש בתהליך עיבוד המידע של מערכת העצבים יש השלכות על הקיבולת והתנודתיות של המערכת הנוירו-קוגניטיבית.

## גלריית תמונות

תמונה:Animated Noise.gif|הנפשה של רעש
תמונה:Noise.gif|רעש חזותי
תמונה:15 gif animation experimental digital photography by Rick Doble.gif|רעש במסך
תמונה:Noisecorrp.png|תמונה זהה עם רמות שונות של רעש


## ראו גם
* רעש
* מערכת תקשורת

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פיזיקה סטטיסטית
איחוד וחלוקה מחדש

במסגרת דיני התכנון ובנייה בישראל, **איחוד וחלוקה מחדש** הוא הליך של שינוי חלקות הרישום וקביעת חלוקה חדשה לחלקות שתתאים לצורכי התכנון המשתנים כפי שנקבעו בתוכנית מפורטת, תוכנית מתאר מקומית או כל תוכנית אחרת לפי חוק התכנון והבניה. הליך של איחוד וחלוקה נקבע בתוכנית כאמור, שבמסגרתה מותווים מגרשים חדשים לייעודי הקרקע השונים שבשלב רישום התכנית (רישום פרצלציה) יהפכו לחלקות רישום. מלבד יצירת חלקות הרישום, תוכנית איחוד וחלוקה מביאה עימה שינוי במערך הזכויות בקרקע שבתחום התכנית והבעלויות מוקצות מחדש במגרשים החדשים שנוצרו. בדין הישראלי קיים הליך ייחודי שאינו שכיח בעולם, של קביעת החלוקה והקצאת הזכויות מחדש בין הבעלים באופן כופה וללא הסכמת הבעלים.

## הסיבות לאיחוד וחלוקה מחדש
*חלוקה קדסטרית לחלקות רישום מתאימה לתכנון מסוים. שינויים ברגולציה של שימושי הקרקע מחייבים גם יצירת קדסטר חדש. דהיינו, יצירת חלקות רישום חדשות המתאימות לתכנון החדש.
*שוויון בחלוקת ההטבות והעלויות בתחום התכנית. על כך כתב משה רז כהן: "אחד מן הקשיים המרכזיים של התכנון הוא האפליה הבלתי נמנעת כמעט בין בעלי הזכויות בתחום התכנית. מגוון הייעודים השונים והצורך בהקצאה לצורכי ציבור יביאו בהכרח לפערים עצומים במידת ההטבה או במידת הפגיעה בבעלים בתחום התכנית. בתוכנית איחוד וחלוקה ייחלקו הבעלים כולם בתועלות התכנית ובעלויותיה" .
*חלוקה חדשה שהיא הכרחית לתכנון מחדש טעונה הסכמה בין כל בעלי הזכויות הנגעים בדבר. שימוש בסמכות לאשר תוכנית איחוד וחלוקה ללא הסכמה תחלץ את המיזם מקיפאון ותביא ליעילות בשימושי הקרקע.
*הפרשת קרקע לצורכי ציבור בתוכנית איחוד וחלוקה היא יעילה, מצמצמת בעלויות הציבוריות ותורמת להגינות לעומת הליכי הפקעה: "נטילה לצורכי ציבור בהליכי חלוקה מחדש מקדמת באופן האופטימאלי את כלל השוויון במימון. היינו, נטל ההפרשה של קרקע פרטית לטובת הכלל מתפזר באופן פרופורציונלי בין פרטים רבים. כמן כן, מתקיימת זיקה ברורה בין מטרת ההפקעה לבין התועלת שהפרט מפיק ממנה. כלל זה מפחית למינימום את תחושת השרירותיות שמלווה בעל זכויות שרכושו הופקע, ומביא להגברת האמון בין השלטון לפרט, משום שהוא מאיין את החשש מפני גחמה שלטונית".

## שלבי האיחוד והחלוקה
*יצירת איחוד כפוי בין כל בעלי הקרקע.
*תכנון חדש של השטח.
*פרוק האיחוד הכפוי שנעשה בשלב הראשון.

## כללי ההקצאה בחלוקה מחדש
*המגרש החדש יהיה קרוב ככל האפשר למקומו הקודם לפני האיחוד.
*השווי היחסי של המגרש החדש יהיה זהה לזה של המגרש הישן.
*תשלומי איזון בין הבעלים של המקרקעין, בעל חלקה ששוויו היחסי גבוה משאר החלקות לעומת המצב שלפני האיחוד וחלוקה ישלם תשלומי איזון לוועדה המקומית לתכנון ובנייה כאשר היא רק מתווכת בין בעלי המקרקעין והיא לא מרוויחה או מפסידה.

## ראו גם
* פרצלציה

## קישורים חיצוניים
* משה רז כהן, איחוד וחלוקה - מהדורה שנייה (הוצאת בורסי) התשפ"א-2021
* חוק התכנון והבנייה, סעיפים נבחרים בלבד.
* שטח ההפקר, התגוננות מפני רשלנות באיחוד וחלוקה

## הערות שוליים

קטגוריה:ישראל: תכנון ובנייה
בלאו-וייס

**בלאוּ-וייס** (גרמנית: **Blau Weiss**; כחול-לבן) הייתה תנועת נוער יהודית בגרמניה. 
## היסטוריה
התנועה נוסדה ב-1912 בראשות ד"ר יוסף מרכוס, וייעדה עצמה לבניהם ובנותיהם של משפחות מתבוללות, שהיו מעוניינים בתנועת נוער כללית, אבל נדחו על ידי תנועות הנוער הלאומיות הגרמניות שסירבו לקבל יהודים לשורותיהן.
מאחר שכך, הערכים עליהם חינכה התנועה את חבריה היוו שילוב טיולים בטבע ושיבה לחיי פשטות טרום-תעשייתיים ברוח תנועת הנוער הלאומית הגרמנית, "ואנדרפוגל" (ציפורים נודדות), עם מורשת ותרבות יהודית כללית. בתחילה הוקמו אגודות בכמה ערים (הראשונות היו בברלין בהנהגת ולטר מוזס ובברסלאו בהנהגת יוסף מרכוס) ובשנת 1913 התמזגו אלה עם "עמותת הטיולים 1907" לתנועת "בלאו-וייס, אגודה לטיולי נוער יהודי בגרמניה" (*Blau-Weiß, Bund für Jüdisches Jugendwandern in Deutschland*). בשנת 1914, לפני פרוץ מלחמת העולם הראשונה, מנתה התנועה 900 חברים. לאחר תום המלחמה מנתה התנועה כ-3,000 חברים. בעקבות הצלחתה, הוקמה גם באוסטריה תנועה בעלת שם זהה.

רק ב-1922 אימצה התנועה פלטפורמה ציונית, ועודדה את חבריה להכשיר עצמם בעבודה חקלאית או מקצועית כהכנה לעלייה לארץ ישראל. באמצע שנות ה-20 של המאה ה-20 התארגנו במסגרת בלאו-וייס קבוצות נוער דתיות, בהם השתתפו גם נחמה ליבוביץ וישעיהו ליבוביץ. בתנועה היו פעילים גם פרנץ קאהן ויעקב אדלשטיין. 
בסוף שנות ה-20 הוקמו סניפים של התנועה גם בצ'כוסלובקיה ובהונגריה, אשר נקראו "תכלת לבן".

בהתחלה הייתה פעילות התנועה משותפת לבנים ולבנות, עם ההתרחבות לקהילות שמרניות יותר, שם הייתה התנגדות לפעילות מעורבת, הוקמה תנועת בת לנשים שבראשה עמדה הדוויג גרוסמן.

בוגרי התנועה היו שותפים להקמת קיבוצים אחדים, בהם חברי קבוצת "ביברכה" שהצטרפו למקימי שריד באביב 1927 ובית זרע. 
התנועה ניסתה להקים יישוב בארץ ישראל, בשנים 1925-1926, והניסיון כשל, ולאחר מכן הפסיקה התנועה את פעילותה. היא פורקה סופית  ב-1929, עוד לפני עליית היטלר לשלטון.. רעיונות התנועה שימשו מודל לאורו הקימו בוגרי התנועה ארגוני נוער אחרים בגרמניה בשנות ה-20. 

בערד קיימת אכסניית נוער המנציחה את שם התנועה.

## לקריאה נוספת
* חנה ויינר, **נוער תוסס בעדה שאננה**, יד טבנקין, 1996.

## קישורים חיצוניים

* בלאו-וייס, באתר עמלנט
*בלאו-וייס, באתר הארכיון הציוני המרכזי

## הערות שוליים

קטגוריה:תנועות נוער עבריות
קטגוריה:יהדות גרמניה
קטגוריה:ציונות בגרמניה
הליכוד-גשר-צומת

**הליכוד-גשר-צומת** הייתה רשימה מאוחדת למפלגות הליכוד, גשר, וצומת שהוקמה לקראת הבחירות לכנסת ה-14 (1996).

## היסטוריה
הרשימה הוקמה כחלק ממאמציו של בנימין נתניהו לאחד את גוש הימין מאחוריו נוכח הבחירות הקרבות, ולמנוע מרפאל איתן ודוד לוי להתמודד בבחירות האישיות לראשות הממשלה שהתקיימו אז לראשונה. במסגרת הסכם האיחוד, שוריינו שבעה מקומות לצומת ושבעה לגשר ברשימה המשותפת. הסכם האיחוד זכה לרוב גדול במרכז הליכוד, למרות שהבטיח לאנשי גשר וצומת הרבה יותר מקומות ברשימה משהם קיבלו בסקרים. בולט בהתנגדותו להסכם היה זאב בנימין בגין אשר נאם נגד ההסכם תוך שהוא לועג לדרישת דוד לוי לקבל את תיק החוץ, למרות שמצע מפלגתו היה חברתי.

בבחירות עצמן זכתה הרשימה ל-32 מנדטים, מתוכם 22 לליכוד, 5 לגשר, ו-5 לצומת.
אמנם מפלגת העבודה בהנהגתו של שמעון פרס זכתה ל-34 מנדטים, אך נתניהו נבחר לכהן כראש הממשלה עקב זכייתו בבחירות האישיות ברוב דחוק של 50.5% מהקולות, לעומת 49.5% לפרס.

במהלך כהונת הכנסת, הסתמן שיתוף פעולה יציב בין הליכוד לבין צומת. אולם עם הזמן נוצרו בקיעים בין דוד לוי, הרוח החיה מאחורי גשר, לבנימין נתניהו. לוי פרש מהממשלה ב-6 בינואר 1998 ברעש גדול לאחר שטען שנתניהו לא משלב אותו מספיק במהלכים המדיניים וגשר התנדנדה בין הקואליציה לאופוזיציה.

ב-23 בפברואר 1999 התרחש פילוג בסיעה. שלושה מנציגי גשר דוד לוי, מקסים לוי, ויהודה לנקרי עזבו את הסיעה המאוחדת והקימו את סיעת גשר. חברי הכנסת בני בגין ודוד ראם מהליכוד יחדיו עם מיכאל קליינר מגשר פרשו והקימו את סיעת חרות. יצחק מרדכי ודן מרידור מהליכוד, דוד מגן מגשר, ואליעזר זנדברג מצומת פרשו והקימו במשותף עם חגי מרום וניסים זווילי מהעבודה את סיעת ישראל במרכז (מפלגת המרכז).
הליכוד וצומת המשיכו לכהן במשך זמן קצר כסיעה משותפת, עד שב-4 במרץ 1999 פרשה גם צומת מן האיחוד, והסיעה התפלגה סופית.

בבחירות לכנסת ה-15 התמודדה כל אחת מהמפלגות בנפרד.
הליכוד ספג מפלה קשה כשזכה ב-19 מנדטים בלבד (ואולם למעשה שמר על כוחו, שכן זהו מספר המושבים שנותרו לסיעה ערב הבחירות בעקבות הפילוג). מפלגת המרכז זכתה ל-6 מנדטים.
גשר, שעברה מגוש הימין לגוש השמאל, זכתה לשני מנדטים במסגרת ישראל אחת. חרות זכתה למנדט אחד במסגרת האיחוד הלאומי, ואילו צומת שהתמודדה עצמאית לא עברה את אחוז החסימה ונותרה ללא ייצוג פרלמנטרי לראשונה מאז הכנסת ה-11.

## נציגי הרשימה בכנסת

## קישורים חיצוניים
* הליכוד-גשר-צומת, באתר הכנסת

## הערות שוליים

קטגוריה:הליכוד
קטגוריה:סיעות בכנסת
קטגוריה:ציונות רוויזיוניסטית
קטגוריה:סיעות החברות בממשלת ישראל ה-27
ליאונרד רוז

**ליאונרד רוז** (באנגלית: **Leonard Rose**; 27 ביולי 1918 – 16 בנובמבר 1984) היה צ'לן יהודי-אמריקאי יהודי, הנחשב לאחד מגדולי הצ'לנים האמריקאים במאה ה-20.

## קורות חיים
רוז נולד בוושינגטון ולמד אצל וולטר גרוסמן, פרנק מילר ופליקס סלמונד. אחרי השלמת לימודיו במכון קרטיס למוזיקה בפילדלפיה בגיל 20, הצטרף להתזמורת הסימפונית של רשות השידור הלאומית (NBC) של ארטורו טוסקניני וכמעט מיד התמנה לצ'לן ראשון נלווה. בגיל 21 היה צ'לן ראשון של תזמורת קליבלנד, ובגיל 26 התמנה לצ'לן ראשון בתזמורת הפילהרמונית של ניו יורק.
הוא הרבה להקליט כסולן אחרי 1951, בין היתר קונצרטים לצ'לו עם מנצחים כמו ליאונרד ברנשטיין, יוג'ין אורמנדי, גיאורג סל וברונו ולטר.
רוז עסק גם בנגינת מוזיקה קאמרית והיה חבר בשלישיית הפסנתר הנודעת שלישיית איסטומין-שטרן-רוז, יחד עם אייזק שטרן ויוג'ין איסטומין.

מורשתו של רוז כמורה עומדת בעינה עד עצם היום הזה: תלמידיו מג'וליארד, ממכון קרטיס ומבית הספר הקיצי למוזיקה מדואומאונט (Meadowmount) של איוון גאלאמיאן, ממלאים את מדורי הצ'לו ברבות מתזמורות אמריקה, כמו התזמורת הסימפונית של בוסטון, תזמורת קליבלנד, תזמורת פילדלפיה והפילהרמונית של ניו יורק. עם תלמידיו המפורסמים נמנים לין הארל ויו-יו מה, מט חיימוביץ ושולמית לורין.

רוז מת מלוקמיה בווייט פליינס, ניו יורק, בנובמבר 1984.

## פרסים ואותות כבוד
### [[פרס גראמי]] לביצוע הטוב ביותר של מוזיקה קאמרית
* יוג'ין איסטומין, ליאונרד רוז ואייזק שטרן על בטהובן: מכלול שלישיות הפסנתר (1971)

## קישורים חיצוניים


* Tim Page, Leonard Rose, Cellist, Dies; Key Performer and Teacher, *[[הניו יורק טיימס]]*, November 19, 1984
* Leonard Rose, cello.org
** Tim Janof, Leonard Rose Remembered


קטגוריה:אמריקאים ילידי וושינגטון די. סי.
קטגוריה:ערכים שבהם תבנית בריטניקה אינה מתאימה
קטגוריה:צ'לנים יהודים אמריקאים
קטגוריה:מוזיקאים יהודים אמריקאים
קטגוריה:בוגרי מכון קרטיס למוזיקה
קטגוריה:סגל מכון קרטיס למוזיקה
קטגוריה:סגל בית הספר ג'וליארד
קטגוריה:יהודים זוכי פרס גראמי
קטגוריה:אמריקאים שנולדו ב-1918
קטגוריה:אמריקאים שנפטרו ב-1984
מחנה הציונות הדתית

**מצ"ד** (מחנה הציונות הדתית), הייתה מפלגה ציונית-דתית שפעלה במסגרת המפד"ל, כסיעה נפרדת וכחלק מסיעת מורשה.

## היסטוריה
ממוזער|סמל חוג איתנים, שהקדים את הסיעה
מצ"ד הוקמה כחוג "איתנים" בתוך מפד"ל במרץ 1980. לקראת הבחירות לכנסת העשירית שקלו תומכי הרב דרוקמן להריץ רשימה נפרדת תחת שם זה, אך לבסוף חזרו בהם והרב דרוקמן התמודד ברשימת המפד"ל.

מצ"ד פרשה בינואר 1983 מהמפד"ל, על רקע הישארות המפד"ל בממשלה אף לאחר פינוי חבל ימית, שנתפסה כהסכמה פסיבית לפינוי.

בראש הפורשים עמד הרב חיים דרוקמן, שהיה חבר הכנסת העשירית, ופרש מסיעת המפד"ל, אך ועדת הכנסת לא אישרה לו להקים את הסיעה כבר אז, והוא כיהן כחבר סיעת יחיד.

בבחירות לכנסת האחת עשרה התמודדה המפלגה יחד עם פא"י במסגרת רשימת מורשה החדשה.
הרשימה המאוחדת זכתה לשני מנדטים, מתוכם אחד לנציג מצ"ד, חיים דרוקמן. יוסף שפירא מונה לשר בלי תיק בממשלת ישראל מטעם הסיעה. ב-9 ביולי 1986 פרש הרב דרוקמן, ועימו מצ"ד, מן הסיעה המשותפת וחזר למפד"ל. הסיעה זכתה ב־80 עד 90 צירים לוועידת המפד"ל שנערכה באותו חודש.

מפלגת מצ"ד התמודדה גם בבחירות המקומיות בירושלים בשנת 1983 יחד עם הרשימה הדתית המקומית תדי"ר (תנועה דתית למען ירושלים) שהייתה מזוהה עמה וזכתה במושב אחד במועצת העיר. בתחילה כיהן מטעמה איתן בן דוד, ולאחר מכן הוחלף בויוה סיון שהצטרפה לקואליציה של ראש העירייה טדי קולק.

## הערות שוליים

קטגוריה:ציונות דתית
קטגוריה:מפלגות יהודיות דתיות בישראל
קטגוריה:מפלגות ציוניות
קטגוריה:מפלגות שהוקמו ב-1983
שמואל ברונר

**שמואל ברונר** (נולד ב-1950) הוא זמר חסידי ישראלי.

## ביוגרפיה
ברונר הוא בן לניצולי שואה. אביו יצחק, שעלה ארצה מבלגיה, הוא אחיו של יעקב ברונר, מראשי פא"י. אימו יוצאת אוסטריה.

ברונר למד בצעירותו במוסדות חרדיים ובישיבות. בגיל 18 התגייס לצה"ל לנח"ל החרדי ההיסטורי. בגיל 21 נישא והמשיך להתגורר בבני ברק. עבד אצל אביו במפעל יהלומים ובבורסת היהלומים הישראלית. אביו, שהיה בעל קורא וחזן, החדיר בו את האהבה למוזיקה.

תקליטו הראשון "שלהבת" יצא לאור על ידי להקה שהקים יחד עם דודו פישר ומונה רוזנבלום. לאחר מכן הוציא כעשרה תקליטים יחד עם אחיו, אריה ברונר. את אחד מתקליטיו עיבד יצחק גרציאני, ואת האחרים עיבדו משה לאופר ואחיו.

הופיע במשך שנים עם אחיו כזמר חתונות. בשנות ה-90 החלו האחים לעבוד בנפרד ובסגנונות שונים. שמואל נשאר בסגנון החסידי המקובל, ואילו אריה הלך לסגנון החסידי המז'ורי, ונחשב לרוקיסט של המוזיקה חסידית.

נשוי לצפורה, בתו של פרופ' מרדכי ברויאר, ומתגורר בבני ברק. בתו היא הבמאית והמפיקה החרדית יעל לוינשטיין, אחיו הוא הזמר אריה ברונר.

## אלבומיו
*שלהבת
*מעין עולם הבא
*אזמרה לך בכינור
*עוזי אליך אזמרה
*וכל נתיבותיה שלום
*קומי רוני
*וקראת לשבת עונג
*חסידיש 1 2 3
*מרן דבשמיא
*והשב (ביחד עם אחיו אריה ברונר)

## קישורים חיצוניים

* 
* שמואל ברונר תגית באתר כיכר השבת
* 

קטגוריה:זמרים חסידיים ישראלים
קטגוריה:משפחת ברויאר
קטגוריה:זמרים חסידיים
קטגוריה:בני ברק: אישים
קטגוריה:בני ברק: מוזיקאים
קטגוריה:ישראלים שנולדו ב-1950
חד"ש-תע"ל

**חד"ש-תע"ל** (בערבית: **الجبهة-العربية للتغيير**) היא רשימה משותפת למפלגות חד"ש ותע"ל. הרשימה הוקמה לראשונה בשנת 2003 בבחירות לכנסת ה-16, ורצה שוב בבחירות לכנסת ה–21 ובבחירות לכנסת ה-25. חד"ש-תע"ל משתייכת לשמאל עד השמאל הרדיקלי בישראל, ולרוב מתנגדת לישיבה עם כל ממשלה באשר היא.

## היסטוריה
הרשימה התמודדה בבחירות לכנסת השש עשרה, וזכתה בשלושה מושבים. בבחירות לכנסת השבע עשרה התמודדה חד"ש באופן עצמאי, ואילו תע"ל התמודדה במסגרת רשימת רע"מ-תע"ל.

בכנסת העשרים היו המפלגות חלק מסיעת הרשימה המשותפת. לקראת הבחירות לכנסת העשרים ואחת, התפלגה תע"ל מהסיעה, ולבסוף התאחדו חד"ש ותע"ל פעם נוספת. בראש הרשימה הוצב יו"ר חד"ש איימן עודה, ובמקום השני יו"ר תע"ל אחמד טיבי. הנהגת הרשימה תהיה משותפת. ב-6 במרץ 2019 החליטה ועדת הבחירות המרכזית לכנסת העשרים ואחת לפסול את מועמד הרשימה עופר כסיף, בניגוד לעמדת היועץ המשפטי לממשלה. בית המשפט העליון ביטל את הפסילה.
ממוזער|לוגו חד״ש-תע״ל בבחירות 2019

בבחירות לכנסת העשרים ואחת זכתה הרשימה ב-193,442 קולות, שהם 6 מושבים בכנסת. לבחירות הבאות חזרו 2 המפלגות לרשימה המשותפת.

לקראת הבחירות לכנסת העשרים וחמש התפרקה שוב הרשימה המשותפת, כאשר בל"ד החליטה להגיש רשימה נפרדת מהמפלגות האחרות החברות ברשימה המשותפת ולכן חד"ש ותע"ל הגיעו להסכם ריצה משותפת, כאשר במקום הראשון יו"ר חד"ש איימן עודה, ובמקום השני יו"ר תע"ל אחמד טיבי.
ממוזער|לוגו חד"ש-תע"ל בערבית בבחירות 2022

## חברי כנסת


קובץ:Ayman Odeh 2021.png|alt=איימן עודה, יו"ר חד"ש שעמד בראש הרשימה לבחירות לכנסת ה-21|איימן עודה, יו"ר חד"ש
קובץ:Ahmad_Tibi_2021.png|alt=אחמד טיבי, יו"ר תע"ל שהוצב במקום השני ברשימה לבחירות לכנסת ה-21|אחמד טיבי, יו"ר תע"ל


## קישורים חיצוניים

* חד"ש–תע"ל, האתר הרשמי
* חד"ש-תע"ל, באתר הכנסת

## ביאורים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סיעות בכנסת
קטגוריה:מפלגות ערביות בישראל
ברד ליף

**בראד ליף** (באנגלית: **Brad Leaf**; נולד ב-17 במאי 1960) הוא כדורסלן-עבר אמריקאי שהתאזרח בישראל, ואף היה בנבחרת ישראל בכדורסל. גובהו 1.95 מטר והוא שיחק בשתי עמדות הגארד (קלע ורכז), ולעיתים אף כסמול פורוורד.

## חייו
בילדותו הוא היה שחקן בייסבול. לאחר מכן, תחת השפעת אמו, שינה את מקצועו לכדורסל. בגיל 17 התגייר כדי להתחתן עם חברתו היהודייה, אך החתונה לא יצאה לפועל לבסוף.

ליף, בוגר אוניברסיטת אוונסוויל שבאינדיאנה, נבחר בסיבוב השביעי. בדראפט ה-NBA ב-1982 על ידי אינדיאנה פייסרס, אבל לא התקבל לקבוצה. במקום זאת הגיע בקיץ 1982 כעולה חדש (תקן "מתאזרח") להפועל גליל עליון, אותה אימן אז פיני גרשון.

ליף שיחק 13 עונות במדי הפועל גליל עליון והיה קפטן הקבוצה. הוא רשם עם הקבוצה שתי זכיות בגביע המדינה תחת הדרכתו של מולי קצורין, בעונות 1987/1988 ו-1991/1992, ובאליפות בעונת 1992/93 תחת הדרכתו של פיני גרשון, אחרי ניצחון בחצי הגמר על מכבי תל אביב ובגמר על הפועל תל אביב. 

הוא שיחק במדי הנבחרת הלאומית של ישראל בשנים 1993-1995, במסגרת טורניר המוקדמות וטורניר הגמר של אליפות אירופה 1995, בהדרכת המאמן צביקה שרף.

לקראת עונת 1995/1996 עבר לקבוצת מכבי תל אביב והיה שותף בזכייה בשלוש אליפויות במדי הקבוצה. בסוף עונת 1997/1998 פרש מכדורסל. בעונת 1998/1999 שימש כעוזר מאמן מכבי תל אביב (תחת יורם חרוש, שהוחלף בנובמבר 1998 על ידי פיני גרשון), ולאחריה חזר לארצות הברית עם אשתו ושני ילדיו, שנולדו בישראל. הוא השתקע בסן דייגו והחל לעבוד כקבלן בניין וכמאמן כדורסל בבתי ספר תיכוניים.

ליף לא ניחן ביכולות אתלטיות, אך פיצה על כך באמצעות חכמת משחק יוצאת דופן, ויכולת קליעה טובה.

באפריל 2015 הצטרף בנו, טי-ג'יי, לנבחרת הנוער של ישראל.

## קישורים חיצוניים

* פרופיל שחקן, אתר המנהלת
* 
* 
* 
* גידי ליפקין, ותודה לפיני גרשון, שבזכותו אני קבלן, עיתון תל אביב, 9 בפברואר 2001

## הערות שוליים

קטגוריה:ישראלים ילידי ארצות הברית
קטגוריה:כדורסלנים אמריקאים
קטגוריה:כדורסלני נבחרת ישראל
קטגוריה:כדורסלני הפועל גליל עליון
קטגוריה:כדורסלני מכבי תל אביב
קטגוריה:גרים ישראלים
קטגוריה:בחירות דראפט של אינדיאנה פייסרס
קטגוריה:בוגרי אוניברסיטת אוונסוויל
קטגוריה:כדורסלני אוניברסיטאות ומכללות בארצות הברית
קטגוריה:ישראלים שנולדו ב-1960
לוס אנג'לס גלאקסי

**לוס אנג'לס גלאקסי** (באנגלית: **Los Angeles Galaxy**) היא קבוצת כדורגל מקרסון שבקליפורניה המשחקת בליגת ה-MLS. צבעי הקבוצה הם צהוב, כחול ולבן. הגלאקסי הוקמה ב-1996 - אחת מעשר הקבוצות הראשונות של ה-MLS. מאז שנת 2003 משחקת הקבוצה באצטדיון דיגניטי הלת' ספורטס פארק (בעבר לצד קבוצת צ'יבאס ארצות הברית שהתפרקה בשנת 2014). בעבר שיחקה הקבוצה שיחקה באצטדיון רוז בול.

הגלאקסי הגיעו לגמר גביע ה-MLS תשע פעמים: הם הפסידו בשנים 1996, 1999, 2001 ו-2009, וניצחו ב-2002, 2005, 2011, 2012, 2014 ו-2024 בנוסף, הגלאקסי זכו גם בגביע ארצות הברית הפתוח (2001 ו-2005) וגם בגביע CONCACAF לאלופות (2000).

## סגל הקבוצה
; נכון ל-9 באוגוסט 2025

 (בהשאלה מבוטפוגו)

 

 

 

## מאמנים ראשיים
* לותאר אוסיאנדר (1996 - 1997)
* אוקטביו זמבראנו (1997 - 1999)
* ראלף פרז (1999)
* סיגי סצ'מיד (1999 - 2004)
* סטיב סמפסון (2004 - 2006)
* רוד חוליט (2007 - 2008)
* ברוס ארנה (2008 - 2016)
* קורט אונאלפו (2016 - 2017)
* סיגי שמיד (2017 - 2018)
* גיז'רמו בארוס שלוטו (2019 -)

## תארים
**[[גביע ה-MLS]] ** **(6)**
* 2002, 2005, 2011, 2012, 2014, 2024
**[[גביע ארצות הברית הפתוח]]** **(2)**
* 2001, 2005
**[[מגן האוהדים]]** **(4)**
* 1998, 2002, 2010, 2011
**[[גביע CONCACAF לאלופות]]**  **(1)**
* 2000

## שנה אחרי שנה

* זכייה במגן האוהדים

## ממוצע אוהדים
**עונה רגילה/פלייאוף**
* 1996: 30,129/29,883
* 1997: 23,626/26,703
* 1998: 21,784/13,175
* 1999: 17,632/21,039
* 2000: 20,400/25,033
* 2001: 17,387/28,462
* 2002: 19,047/24,596
* 2003: 21,983/20,201
* 2004: 23,809/20,206
* 2005: 24,204/17,466
* כולל: 21,287

## סמל המועדון לאורך השנים


תמונה:Los Angeles Galaxy logo (1996-2002).gif|הלוגו הראשון של המועדון (1996–2002) 
תמונה:Los Angeles Galaxy logo (2003-2006).svg|הלוגו השני (2003–2006)
תמונה:Los Angeles Galaxy logo.svg|הלוגו הנוכחי (2007–הווה)



## קישורים חיצוניים

* 

* 

קטגוריה:ערכים שבהם תבנית בריטניקה אינה מתאימה
קטגוריה:קבוצות כדורגל אמריקאיות
קטגוריה:קבוצות MLS
קטגוריה:קבוצות כדורגל שהוקמו ב-1994
גלאקסי
*
הירש לקרט

**הירש לֶקֶרט** (בכתיב יידי: **לעקערט**, ברוסית: **Гирш Лекерт**; 1879? – 10 ביוני 1902) היה מהפכן וחבר ארגון "הבונד". הועלה לגרדום אחרי התנקשות כושלת בגוברנטור של וילנה.

## ביוגרפיה
הירש לקרט נולד בעיירה אנישוק (Onuškis), מחוז טרקאי. היה חבר בתנועת "הבונד" בווילנה, שהוקמה בסוף המאה ה-19 והתחזקה מאוד בראשית המאה ה-20 ברחוב היהודי בעיר, ומנתה אז שמונים אלף יהודים. האימפריה הרוסית זועזעה אז תכופות ממעשי טרור של כנופיות סוציאליסטיות ואנרכיסטיות שונות, שקראו למהפכה והפלת המונרכיה. השלטון מינה מושל כללי חדש לגוברניה של פלך וילנה – ויקטור פון ואהל , בן למשפחת אצולה גרמנית-בלטית. פון ואהל קנה את המוניטין שלו בדיכוי מרד ינואר 1863 בפולין הקונגרסאית, וכליברל שקצב מזון במחירי הפסד לעניים במהלך הרעב של 1891. 

בהפגנת ענק של האחד במאי 1902 פרצו פרשיו הקוזקים של פון-ואהל אל תוך המפגינים, והצליפו בהמון בשוטים לחים. שמונה עשר איש, ממנהיגי ההפגנה, נעצרו בידי חייליו של פון ואהל ונענשו. העצורים הופשטו עירומים, הונחו על ספסלי עץ והצליפו בהם בשוטים הלחים עד עילפון. "הבונד" החליט לרצוח את פון ואהל בנקמה על ההשפלה. חבורה של בונדאים צעירים מרדו בהנהגה הרשמית, שקראה שלא לנקוט בצעדי טרור, והחליטו להתנקש בו ללא שהות. הירש לקרט, סנדלר מווילנה, התנדב להיות הרוצח. הוא הצטייד באקדח וארב למושל ביציאתו מהצגת הקרקס, אז ירה בו לקרט שתי יריות. פון ואהל נפצע קשה אך שרד; הוא חי עד 1915.

הירש לקרט נתפס על ידי המשטרה, עונה ונחקר, נשפט ונידון למוות. הוא נתלה בפומבי בווילנה. מאותה שעה הפך הירש לקרט הצעיר לאגדה: צעירים יהודים רבים במזרח אירופה העריצו את מעשהו. הוא היה גם לסמל קומוניסטי: ב-1927 הופק לזכרו סרט סובייטי בשם "הוד מעלתו" (Его превосходительство), בכיכוב יולי אונטרשלאק (השחקן שגילם את פון ואהל גילם גם את תפקיד רב העיר, בהדגשת הריאקציונריות המשותפת). משוררים כמו אברהם ליסין כתבו עליו שירים; אחרים, כמו אורי צבי גרינברג, הזכירו אותו כסמל למרד יהודי ("אני שונא את שלום הנכנעים"); מחזאים כמו ה. לייוויק כתבו עליו מחזות ("הירש לקרט: פואמה דרמטית"), והוא הפך לסמל ליהודי המתמרד, שאינו משלים עם גורל ההשפלה המיועד לו. דמותו של הירש לקרט הקרינה עד לפרטיזנים היהודים ביערות ליטא ובלארוס במלחמת העולם השנייה בעת השואה.

מנחם בגין הושפע מפרשת לקרט כשקיבל את ההחלטה בליל ההלקאות לפעול בנחישות נגד השלטונות הבריטיים כדי שיפסיקו להשית עונש משפיל כזה על אנשי אצ"ל. בתל אביב נקרא על שמו רחוב.

## ראו גם
* פנחס דשבסקי
* שלום שוורצבארד
* הרשל גרינשפן

## קישורים חיצוניים

* ,  (בתחתית הדף)
* 
* הירש לקרט,  באנציקלופדיה יהודית קצרה בלשון הרוסית 
* דיוקנו של הירש לקרט 
* אליהו (עלקע) יאָנעס, הירש לעקערט, "לעבנס־פֿראַגן", מאי-יוני 2007 
* תצלום האנדרטה לזכרו בכיכר החירות במינסק, ועליה פסל חזה של לקרט מעשה ידי האמן היהודי-בלארוסי אברהם בראזר (Абрам Маркович Бразер)
* 
* 

## הערות שוליים

קטגוריה:יהודים ליטאים
קטגוריה:ליטא: היסטוריה
קטגוריה:מהפכנים
קטגוריה:מתנקשים פוליטיים יהודים
קטגוריה:מתנקשים פוליטיים רוסים
קטגוריה:תולדות עם ישראל: אישים
קטגוריה:יהודים שהוצאו להורג ברוסיה ובברית המועצות
קטגוריה:סנדלרים
קטגוריה:בונדיסטים
קטגוריה:ילידי 1879
קטגוריה:נפטרים ב-1902
ג'טיקס

**ג'טיקס** (באנגלית: **Jetix**) היה ערוץ טלוויזיה ששודר ברחבי העולם והיה בבעלות חברת וולט דיסני האמריקאית. ערוץ "ג'טיקס" שידר סדרות פעולה, הרפתקאות ואנימציה לילדים. בישראל פעל הערוץ מתחילת שנות ה-90 כשהחליף את ערוץ פוקס קידס והיה משודר באפיק 82 ב-HOT ובאפיק 45 ב-yes.

## היסטוריה
ערוץ ג'טיקס החל לפעול ברחבי העולם במהלך 2005, כמיתוג מחדש של ערוץ פוקס קידס, ביוזמת בעלת הערוץ חברת דיסני. המטרה הייתה לייצור שם מותג חדש ואחיד לכל ערוצי דיסני בעולם, שחלקם לא פעולו תחת השם פוקס קידס ולנתק את הזיהוי של השם עם המתחרה של דיסני, רשת הטלוויזיה פוקס.

חברת וולט דיסני רכשה את חברת האם של "פוקס קידס", "פוקס פמילי" (כולל ההחזקה ב-"פוקס קידס אירופה"), מידי חיים סבן ותאגיד ניוז קורפ של איל התקשורת רופרט מרדוק ב-2001, תמורת 5.2 מיליארד דולר שמתוכם כ-2.9 מיליארד דולר במזומן, והשאר עבור כיסוי חובות. אולם הרכישה הייתה מאכזבת מבחינה עסקית והרשת לא ייצרה את הרווחים הצפויים.

בשנת 2009 החליטה חברת דיסני העולמית להחליף את כל ערוצי ג'טיקס בעולם לערוץ דיסני XD או בערוץ דיסני בארצות שלא היה קיים ערוץ דיסני לפני, כמו ישראל. ערוץ ג'טיקס האחרון שנותר בעולם היה ברוסיה, והוא הוחלף על ידי דיסני ב-10 באוגוסט 2010. במהלך השנים דיסני ישראל החזירו כמה מהסדרות שהיו בג'טיקס לערוץ דיסני כגון: טוטלי ספייס, דורימון, H2O, קיד וקאט ועוד מספר סדרות.
ב-9 בספטמבר 2009 ערוץ ג'טיקס הישראלי השלים את המיתוג החדש כמו בחלק מאירופה לערוץ דיסני (כשברוב העולם נקרא Disney XD).
## בישראל
ערוץ "פוקס קידס ישראל" החל לפעול באפריל 2001, שהיה בבעלות אריה סבן, שותף לעסקיו של חיים סבן ומנהל הפעילות בישראל. בין השאר היה אריה סבן בעל מניות בערוץ פוקס קידס ישראל, ובעל זכויות בחברה, והפיק את מרבית תוכניות הילדים בישראל בשנות השמונים והתשעים תחת המיתוג I.A.C אריה סבן. בדצמבר 2002 מכר אריה סבן את חלקו בערוץ לחברת "פוקס קידס אירופה" תמורת 20.5 מיליון דולר. בישראל מותג מחדש "פוקס קידס" כ-"ג'טיקס" במרץ 2005.

מנכ"ל "פוקס קידס ישראל" מיום הקמתו הייתה תמי לנדסמן, והיא המשיכה לנהל אותו גם בשם "ג'טיקס" ואחר כ"דיסני".

הערוץ הפיק קליפ רשמי בשם ”ג'טיקס זה פשוט מושלם”.

הסלוגן של ג'טיקס היה "ג'טיקס - הכי בעולם".

באוגוסט 2005 עלה ב-HOT ערוץ אינטראקטיבי בתשלום בשם "**Jetix i**", אשר הכיל משחקים ממותגים עם הדמויות מהערוץ.

בקיץ 2007 החל ערוץ ג'טיקס ישראל לשדר רצועה יומית של תוכן מערוץ דיסני (שפעלה באותה עת רק בכמה מדינות).

ערוץ דיסני החליף את "ג'טיקס" בישראל ב-9 בספטמבר 2009.

ספריית הערוץ כללה מגוון תוכניות בהן: "פוקה", "בלאגן", "בלאגן ועד אילת", "משפחה על כל הקופה" (שעשועון בהנחיית עדן הראל), "סוניק X", "גור ואוח" ועוד.

תוכניות הערוץ הופצו ע"ג קלטות DVD מבית "גלובוס יונייטד" (כגון: "בלאגן", "גור ואוח", "ין יאנג יו", "פוקה" ועוד). הערוץ בישראל היה גם אחראי על ניהול זכויות המסחור בישראל של חלק מתכני הערוץ, על מוצרים כגון: יומנים לבית הספר, מוצרי הלבשה, אלבום מדבקות, בולים, תיקים וארנקים. נוסף על כך, גטיקס השיקה הגדת פסח מיוחדת עם כוכבי הערוץ.

## הפקות מקור של הערוץ
*גור ואוח (2 עונות)
*גור ואוח - הכיתה המחורפפת
*בילי (2 עונות)
*בלאגן (סדרת אולפן של כוכבי הערוץ)
*בלאגן ועד אילת
*קומי קומי
*הניצוצות של מאור

## סדרות מצוירות ששודרו בערוץ

## ראו גם
* חברת וולט דיסני
* ערוץ דיסני
* ערוץ דיסני ישראל
* פוקס קידס

## קישורים חיצוניים

## הערות שוליים

*
קטגוריה:דיסני: טלוויזיה
קטגוריה:ערוצי טלוויזיה ישראליים לילדים
קטגוריה:ערוצי טלוויזיה אמריקאיים
קטגוריה:ערוצי טלוויזיה לילדים
קטגוריה:ערוצי טלוויזיה ישראליים שנסגרו
מד"ע-רע"ם

**מד"ע-רע"ם** הייתה רשימה משותפת למפלגות מד"ע ורע"ם שהתמודדה בבחירות לכנסת הארבע עשרה וזכתה לארבעה מנדטים. בבחירות לכנסת החמש עשרה התמזגה מד"ע עם רשימת רע"ם והתמודדה תחת שמה.

## נציגי הרשימה בכנסת

* עבד אל-והאב דראושה
* תאופיק ח'טיב
* עבד אל-מאלכ דהאמשה
* טלב א-סאנע

## קישורים חיצוניים
* מד"ע-רע"ם, באתר הכנסת
*

קטגוריה:סיעות בכנסת
קטגוריה:מפלגות ערביות בישראל
קטגוריה:מפלגות שהוקמו ב-1996
ישיבת שערי יושר (ירושלים)

**ישיבת שערי יושר** או **ישיבת אילת השחר** היא ישיבה חרדית-ליטאית בירושלים שנוסדה בל"ג בעומר, י"ח באייר תשמ"ב (1982) בעידודו של הרב שך, ובראשה עומד הרב משה גולדשטיין תלמיד ובוגר כולל קמניץ בירושלים. הישיבה הוקמה בשכונת כרם הסמוכה למקור ברוך בסמטת רחוב מרדכי צבי אילן בסמיכות לתלמוד תורה אהבת תורה המסורה ובסמיכות לרחוב תחכמוני, מיקום הישיבה נמצא כיום בשכונת הר נוף בירושלים.

## ישיבה לחוזרים בתשובה ולנושרים (1982 - 2011)
הישיבה הוקמה בשם ישיבת "שערי יושר", כישיבה לחוזרים בתשובה ולחרדים שעזבו את הדרך החרדית. עם הזמן החלה הישיבה להתמקד בבחורים נושרים שלא התאימו למסגרת ישיבתית רגילה, והיא נחשבת חלוצת הישיבות לנושרים.

בשנת 1998 הצטרף לצוות הישיבה הרב ברוך צבי גרינבוים, אך כעבור ארבע שנים עזב את הישיבה ופתח בסמוך ישיבה חדשה - ישיבת דרך השם.

כמה מתלמידי הישיבה עסקו בתחום המוזיקה חסידית, ובין השאר השתתפו בהפקת האלבום "קומזיץ" של מרדכי בן-דוד. כמו כן הפיקה הישיבה מספר אלבומים באופן עצמאי.

## ישיבה רגילה (החל מ-2011)
באוגוסט 2011 הודיעה הנהלת הישיבה כי היא משנה את מגמתה של הישיבה ומעתה תהיה הישיבה מיועדת לבחורי ישיבה "רגילים" המתקשים ללמוד בישיבות הרגילות, ולא לבחורים נושרים. בעקבות זאת הוצאה מן הישיבה קבוצת תלמידים שלא התאימו לאופי המיועד.

בדצמבר 2017 שינה ראש הישיבה את שמה של הישיבה ל"איילת השחר" על שם ספרו של הרב שטיינמן שהלך לעולמו באותה תקופה.

## קישורים חיצוניים
* 

## הערות שוליים

שערי יושר
שערי יושר
שערי יושר (ירושלים)
שערי יושר (ירושלים)
Blue Room Released

**Blue Room Released** הוא מותג הקלטות לונדוני שהפיק והקליט טראנס פסיכדלי בין השנים 1994 ו-2002.

## היסטוריה
בשנת 1994 הקים סיימון גאהארי מותג זה בעזרת תמיכה כספית מטעם חברת רמקולים בריטית. התמיכה הפיננסית הרבה בגאהארי אפשרה לו להתקדם בכיוונים חדשים וניסיוניים יותר מהגואה טראנס ה"קלאסי" של אותן שנים. רוב אמני הטראנס הפסיכדלי המפורסמים ביותר התחילו את עבודתם בשיתוף עם אולפני המותג, למשל Juno Reactor ו-The Infinity Project. בשנת 1995 יצאה הקומפליקציה הראשונה *Outside The Reactor*. הצלחת אלבום זה הביאה אמנים נוספים, כגון: הראל פרוצקי, Total Eclipse ,Voodoo People ו-X-Dream, לעבוד עם גאהארי.

בשנים שלאחר מכן הפיק המותג את האלבומים רבי-ההשפעה Violent Relaxation ,Bible of Dreams ,Mystic Cigarettes ו-Dragon Tales.

בשנת 2002 התפרק Blue Room Released וחדל לפעול, וב-2004 נקנו זכויותיו על ידי רוברט ט'רנז, בעל מותג ההקלטות MELT 2000, שהעביר את האולפן לדרום אפריקה.

## קישורים חיצוניים
* 

קטגוריה:מוזיקה אלקטרונית
קטגוריה:חברות תקליטים
פרנסיס ויליאם אסטון

**פרנסיס ויליאם אסטון** (באנגלית: **Francis William Aston**; 1 בספטמבר 1877 – 20 בנובמבר 1945) היה פיזיקאי וכימאי בריטי יליד ברמינגהאם, חתן פרס נובל לכימיה לשנת 1922, "על גילוי איזוטופים של יסודות לא-רדיואקטיביים רבים בעזרת ספקטרוגרף המסה שלו, ועל הצגת כלל המספר השלם".

בשנת 1903 זכה במלגה לאוניברסיטת בירמינגהם, שם הובילו אותו מחקריו בשפופרות התפרקות חשמלית לגילוי התופעה הידועה בשם "החלל השחור של אסטון". ב-1909 עבר למעבדת קוונדיש בקיימברידג', בעקבות הזמנתו של ג'יי ג'יי תומסון, ועסק בזיהוי האיזוטופים של היסוד ניאון. כשחזר למחקריו אלה לאחר מלחמת העולם הראשונה, השתמש בשיטה של מיקוד אלקטרומגנטי כדי להמציא את ספקטרומטר המסות. בעזרת המצאתו זו הצליח לזהות במהירות 212 מתוך 287 האיזוטופים הקיימים בטבע.

עבודתו בתחום האיזוטופים הובילה אותו לניסוח "כלל המספר השלם", לפיו - "כאשר מסת איזוטופ החמצן מוגדרת [כמספר שלם], המסות של כל שאר האיזוטופים יהיו בקירוב טוב מאוד מספרים שלמים". כלל זה סייע רבות לפיתוח תחום האנרגיה הגרעינית.

אסטון נפטר בשנת 1945, בגיל 68, בקיימברידג' שבבריטניה.

## קישורים חיצוניים

* 
* 

קטגוריה:זוכי פרס נובל לכימיה
קטגוריה:זוכי פרס נובל אנגלים
קטגוריה:כימאים אנגלים
קטגוריה:פיזיקאים אנגלים
קטגוריה:סגל אוניברסיטת קיימברידג'
קטגוריה:זוכי המדליה המלכותית
קטגוריה:עמיתי החברה המלכותית
קטגוריה:זוכי מדליית יוז
קטגוריה:בוגרי אוניברסיטת ברמינגהאם
קטגוריה:בריטים שנולדו ב-1877
קטגוריה:בריטים שנפטרו ב-1945
קטגוריה:זוכי מדליית ג'ון סקוט
היינריך חיים שיפר

**היינריך חיים שיפר** (1906 – פברואר 2006) היה נגן טרומבון ישראלי, ממייסדי התזמורת הפילהרמונית הישראלית.

היינריך שיפר נולד בברלין, שם למד באקדמיה למוזיקה. הוא למד נגינה בכינור ובפסנתר, אך נטה במיוחד לטרומבון. בתקופת לימודיו ניגן לפרנסתו בסרטי ראינוע, כליווי לסרטים אילמים. הוא ניגן גם בהרכבי ג'אז שונים והופיע במקומות שונים באירופה.

אחרי עליית הנאצים בשנת 1933 שקל לאן לפנות, ואז, בשנת 1936, שמע כי הכנר ברוניסלב הוברמן עומד להקים תזמורת בארץ ישראל ומחפש נגנים לאייש אותה. שיפר התקבל לתזמורת כנגן טרומבון ראשון, עלה ארצה והתיישב בתל אביב.

במשך שנותיו בתזמורת הפילהרמונית מילא תפקידים שונים בניהולה, נוסף לתפקידו כנגן טרומבון ראשון וגם אחרי פרישתו המשיך לעבוד בהתנדבות בארכיון התזמורת.

היינריך שיפר מת בתל אביב בפברואר 2006.

## קישורים חיצוניים

* 

קטגוריה:מוזיקאים ישראלים
קטגוריה:מוזיקאים יהודים
קטגוריה:נגני כלי נשיפה ממתכת
קטגוריה:נגנים בתזמורת הפילהרמונית הישראלית
קטגוריה:ישראלים שנולדו ב-1906
קטגוריה:ישראלים שנפטרו ב-2006
תרופת בחירה

**תרופת בחירה** היא התרופה המקובלת לשימוש ראשון במעלה לטיפול במחלה ספציפית. השיקולים המנחים להחלטה על תרופה זו נובעים מיעילותה - גבוהה ככל האפשר, עלותה - זולה ככל האפשר, תופעות הלוואי - מעטות ככל האפשר והסיכון לפתח סבילות לתרופה - נמוך ככל האפשר (שיקול זה משמעותי בעיקר באנטיביוטיקה).

לדוגמה, טיפול הבחירה בדלקת גרון על רקע סטרפטוקוקוס מקבוצה A הוא פניצילין (בישראל רפאפן).

קטגוריה:מדעי הרוקחות
קריאת מערכת

**קריאת מערכת** (באנגלית: **System call**) היא בקשה שמבצעת תוכנת מחשב מליבת מערכת ההפעלה (**Kernel**) כדי לבצע פעולה שהיא אינה יכולה לבצע בעצמה. קריאות מערכת הן האחראיות על החיבור שבין המשתמש לליבת המערכת, ובכך מאבזרת את המשתמש ונותנת לו שימוש מרבי בפונקציונליות שהיא מציעה. הדבר כולל בין היתר יכולת קבלת גישה לרכיבי חומרה (למשל קריאת קובץ מהדיסק הקשיח), ליצירת תהליך חדש, להעברת מידע בין תהליכים ועוד.

## הצורך בקריאות מערכת
כל תהליך הוא בעל רמת הרשאה שמאפשרת להפעיל פקודות מסט הפקודות של המעבד ולכל פקודה בסט הפקודות יש רמת הרשאה הנדרשת על מנת להפעילה. רמות הרשאה אלו נקראות rings. במעבדים בעלי ארכיטקטורת IA-32 למשל, ישנן 4 הרשאות, מ-0 עד 3, כאשר ring 0 היא הרשאה שמאפשרת ביצוע של כל הפקודות ו-ring 3 היא רמת ההרשאה המוגבלת ביותר. מערכת ההפעלה רצה ב-ring 0 ומקבלת גישה לכל הפקודות שהמעבד מספק. כאשר תהליך שרץ תחת מערכת ההפעלה מעוניין להריץ פקודה שאין לו הרשאה לבצעה, עליו לפנות למערכת ההפעלה בבקשה שתבצע עבורו את השירות. הקריאות האפשריות, כמו גם הפרמטרים אותם יש להעביר נקבעים ב-API של מערכת ההפעלה.

## אופן הפעולה
כמעט תמיד, קריאת מערכת תשלחנה ממצב ריצה בו ההרשאות נמוכות מהרשאות קרנל (ring 0) לשם הגדלת פונקציונליות. רוב מערכות ההפעלה לא מאפשרות הרצת קריאת מערכת מring 0. עם זאת, ישנן מערכות שמאפשרות שליחת קריאות מערכת גם דרך תהליכים השייכים ל-ring 0.

תהליך מבצע קריאת מערכת באמצעות הרצת פקודה מסט הפקודות של המעבד שגורמת ליצירת פסיקה. הפסיקה מפסיקה את הרצת התהליך ומתחילה להריץ קוד של מערכת ההפעלה שתפקידו לטפל בקריאות מערכת. במקרה שהתהליך מנסה להריץ בעצמו פקודה שאין לו הרשאה להריצה, המעבד יזהה זאת ויודיע למערכת ההפעלה על ידי יצירת פסיקה שמפעילה שגרה של מערכת הפעלה שמטפלת בכך.

## דוגמאות לקריאות מערכת

### [[Microsoft Windows|חלונות]]
NtCreateProcess: זוהי קריאת מערכת המאפשרת ליצור תהליך חדש.

### [[לינוקס]]
fork: זוהי קריאת מערכת המאפשרת ליצור תהליך חדש.

## הערות שוליים

קטגוריה:תכנות
קטגוריה:מערכת הפעלה
מסע מחקר לנהר המערבי

**מסע מחקר לנהר המערבי** (באנגלית: **Western River Expedition** או בקיצור (WRE)) הוא מתקן שתוכנן להיבנות בממלכת הקסם שבדיסניוורלד בפלורידה.
המתקן תוכנן עבור ארץ המערב הפרוע שבממלכת הקסם, במקום בו נמצא כיום מתקן "שודדי הקאריביים". המתקן תוכנן על ידי המדמיין - מתכנן (imagineer) מרק דייוויס. 

המתקן היה אמור להיבנות בתוך הר מלאכותי. המבקרים היו מפליגים ראשית במעלה מפל מים גדול ולכן מכן פוגשים את ה"מספר" במתקן - ינשוף בשם הוט גיבסון, ובהמשך רואים שוד בנק, אינדיאנים רוקדים ריקוד גשם, כלבי ערבה וביזונים, באר וסאלון הכולל נערות סאלון, בארמן, וכמה בוקרים, ולבסוף נופלים במורד מפל.

אם אטרקציה מתוכננת זו הייתה נבנית, היא הייתה היקרה והמורכבת ביותר מבין כל מתקני דיסני (וזו גם הסיבה שלא נבנתה). כמו כן על ההר המלאכותי צריכה הייתה להיות רכבת הרים (רכבת הר הרעם הגדול) וכן כפר אינדיאני ומקום שבו רוכבים על חמורים.

כוונת מתכנני ממלכת הקסם הייתה להקים במקום, במקום שודדי הקאריביים אטרקציה שתפנה למערב ארצות הברית, כשם ששודדי הקאריביים המצוי בפלורידה נראה אקזוטי לתושבי קליפורניה הרחוקה בה ממוקמת האטרקציה. בשל לחץ ציבורי הוחלט להקים במקום את אותה אטרקציה, ולאחר מכן נזנחה הכוונה להקים את "מסע המחקר לנהר המערבי" אולם אלמנטים של מתקן מתוכנן זה הפכו לחלק מ"רכבת הר הרעם הגדול" ו"הר הרסס".
           
## קישורים חיצוניים

* מסע מחקר לנהר המערבי

קטגוריה:דיסני: פארקי שעשועים
קטגוריה:דיסניוורלד
קטגוריה:המערב הישן של אמריקה
הכל או כלום

"**הכל או כלום**" הוא אלבום הסולו הראשון של ברי סחרוף, לאחר כעשור בו הוציא אלבומים במסגרת הלהקות "מינימל קומפקט" ו"פוריין אפייר", וכחלק מהצמד פורטיסחרוף. האלבום יצא לאור בשנת 1991.

סחרוף הלחין את רוב שירי האלבום ועיבד אותם יחד עם אורי ברק ודני מקוב. רבים משירי האלבום הפכו ללהיטים, ובהם "לחץ", "אמונה עיוורת" ו"חלליות". כמו כן כלולה באלבום גרסתו של סחרוף לשיר "האיש שבקיר", שאותו שר במקור שמשון בר-נוי, ושני שירים אינסטרומנטליים בלחנו של סחרוף, "חתולים" ו"הכל או כלום".

שם האלבום לקוח מתוך פזמון השיר "אמונה עיוורת", שמתחיל במילים "הכל או כלום".

## רשימת שירים

## שותפים באלבום
* ברי סחרוף - גיטרות (כל השירים), גיטרה בס (1, 3–5, 7–13), קלידים (2–7, 9–11, 13) לחנים, עיבודים, הפקה מוזיקלית ושירה
* רמי פורטיס - קולות רקע (1), גיטרה חשמלית (1, 2, 13), מילים
* אמיר גבירצמן - כלי נשיפה (2, 10)
* גיל סמטנה - קונטרבס (6), קולות רקע (7)
* דני מקוב - תופים (כל השירים חוץ מ-6), עיבודים
* רונן שפירא - פסנתר (6, 9, 11)
* ערן צור - גיטרה בס (2)
* דן תורן - גיטרה אקוסטית (7)
* אורי ברק - עיבודים נוספים
* יובל שפריר - כלי הקשה (3, 7, 10), תכנות תופים (8)
* נועה דותן, קרן דרומי, מאיה אגסי, מלכה שפיגל, הדר לוי - קולות רקע
* ניצן זעירא - מפיק בפועל
* ולדימיר לאנדה, בנימין קולודני - ויולות
* מויסי גלפנד - כינור

## קישורים חיצוניים

* האזנה לאלבום באתר הרשמי של ברי סחרוף
*  
* 

קטגוריה:אלבומי ברי סחרוף
קטגוריה:אלבומי חברת נענע דיסק
קטגוריה:אלבומים שהופקו על ידי ניצן זעירא
קטגוריה:אלבומי זהב בישראל
קטגוריה:אלבומים בעברית
קטגוריה:אלבומי רוק ישראליים
גביע ה-MLS

**גביע ה-MLS** (באנגלית: **MLS Cup**) הוא משחק גמר הפלייאוף לאחר סיום הליגה הסדירה של ה-MLS, הליגה הבכירה בכדורגל גברים בארצות הברית ובקנדה. כמו שאר הליגות בענפי הספורט השונים בצפון אמריקה, אלופת ה-MLS נקבעת על ידי פלייאוף לאחר סיום הליגה הסדירה, בניגוד לרוב ליגות הכדורגל ברחבי העולם שבהן הקבוצה בעלת מספר הנקודות הרב ביותר בסיום העונה מוכתרת כאלופה. ה-MLS בכל זאת מכבדת הישג זה על ידי הענקת תואר מגן האוהדים לקבוצה בעלת מספר הנקודות הרב ביותר בסיום העונה הסדירה. הקבוצה הזוכה בגביע ה-MLS, משתתפת בליגת האלופות של CONCACAF בעונה הבאה, ומתמודדת מול אלופת מקסיקו במסגרת משחק "אלוף האלופים" של שתי הליגות, בקיץ שאחרי הזכייה בגביע ה-MLS.

משחק גביע ה-MLS הראשון התקיים ב-20 באוקטובר 1996. כיום, משחק גביע ה-MLS מתקיים בדרך כלל בתחילת חודש דצמבר, שבו מתמודדות אלופת אזור מזרח נגד אלופת אזור מערב. לוס אנג'לס גלאקסי היא הקבוצה המצליחה ביותר במפעל עם 5 זכיות.

במהלך השנים, שימשו שלושה גביעים שונים כגביע (הפיזי) המוענק לזוכה: "גביע אלן רוטנברג" בשנים 1996-1998, "גביע אלן רוטנברג המחודש" בשנים 1999-2007, ואת "גביע פיליפ אנשוץ" מאז 2008.

## משחקי הגמר
### מקרא

### המשחקים

## זכיות לפי קבוצות

## ה-MVP של משחק הגמר

## שחקנים שזכו מספר פעמים בגביע ה-MLS

## קישורים חיצוניים

* 

קטגוריה:MLS